DS «Skreia»

DS Skreia var et dampskip som ble ferdigstilt i 1902 ved Hamar Jernstøberi, av et skrog fra Rudolph de Linde i Grimstad og en dampkjele fra Vulkan Jernstøberi og mekaniske Verksted i Kristiania. Skipet ble ombygget flere ganger, første gang allerede i 1909. Da ble både skroget og overbygningen forlenget.

Skipet var Hamar Dampskibsselskabs andre, og gikk i rute på Mjøsa fram til 1956. Skipet var på 76,12 brutto registertonn, og kunne ta 136 passasjerer. Dampmaskinen var noe mindre enn den i D/S «Hamar», og D/S «Skreia» gikk derfor noe langsommere. Skroget var relativt flatbunnet, men skipet var velegnet til isbryting. Båten førte også post, og brukte en tid et treringet poststempel med nummer 254. I 1916 byttet man til et schweitzerstempel med teksten "Mjøsen D".

Skipets mannskap var stabilt. Den første kapteinen sto om bord i 32 år.

I 1954 gikk rederiet konkurs, og båten ble kjøpt av et aksjeselskap i Oslo. Men i 1956 fikk ikke båten fornyet godkjenning av Skipskontrollen, og D/S Skreia ble hugget opp i Hamar. Det eneste som er igjen, er den grønne styrbordslanterna, som er tatt vare på ved Mjøssamlingene på Minnesund.

Referanser

Kilder 

Norske dampskip
Samferdsel i Hamar
Kollektivtransport i Innlandet
Sjøfart i Innlandet
Skip fra 1902
1902 i Norge
Opplands samferdselshistorie
Hedmarks samferdselshistorie
Artikler i sjøfart-prosjektet